राजवीर र तनिशा च्याम्पियन
नेपालका राजवीर प्रधान २० औं जयकर स्मृति एटीएफ यू–१४ टेनिसको सर्किट–२ मा च्याम्पियन भएका छन् ।
काठमाडौँ — नेपालका राजवीर प्रधान २० औं जयकर स्मृति एटीएफ यू–१४ टेनिसको सर्किट–२ मा च्याम्पियन भएका छन् ।सातदोबाटोस्थित टेनिस कोर्टमा ब्वाइज सिंगल फाइनलमा राजवीरले हङकङका की छियोङ मोरिस ताङलाई ६–१, ६–१ को सोझो सेटमा पराजित गरे । पुस २ मा सम्पन्न सर्किट–१ मा भने राजवीर परीक्षा कारण सहभागी थिएनन् । सर्किट–१ मा भारतका भिभान मिर्धाले नेपालका आयुषमान घलेलाई हराएर उपाधि जितेका थिए ।नेपाल टेनिस संघको सहयोगमा मन जयकर टेनिस एकेडेमीद्वारा आयोजित प्रतियोगिताको गर्ल्स सिंगल फाइनलमा तनिशा भटनागरले सराह चौधरीलाई ६–३, ६–४ ले हराएर उपाधि जितिन् । दुवै भारतीय हुन् । सर्किट–१ मा भने नेपाली खेलाडीको वर्चस्व थियो । नेपालका शिभाली गुरुङले आध्या पौड्याललाई हराएर उपाधि जित्दा प्रशंसा मोक्तान र स्वस्तिका विष्ट तेस्रो भएका थिए । सर्किट–२ को ब्वाइज डबल्समा हङकङका ताङ र वान हिम डोनोभान यिमको जोडी विजयी भएको थियो । गर्ल्समा नेपालकी प्राज्ना मानन्धर र भारतकी हनी जुमानी गौरवको जोडीले उपाधि जितेको थियो ।एसियाली टेनिस महासंघको स्वीकृतिमा भएको प्रतियोगिताअन्तर्गत ब्वाइजमा १७ र गर्ल्समा १९ खेलाडीले प्रतिस्पर्धा गरेका थिए । नेपालसहित १४ राष्ट्रका खेलाडीले सिंगल्स र डबल्स खेलेका थिए ।मन जकयर टेनिस एकेडेमीले पहिलो पटक जुनियर अन्तर्राष्ट्रिय प्रतियोगिता आयोजना गरेको हो । विगतका १९ संस्करण जुनियर राष्ट्रिय प्रतियोगिताका रूपमा आयोजना भएको थियो ।